Bobeli ba rōna re ne re utloa re hloka thuso e le hore re tsebe ho phetha mosebetsi ona o mocha oo re o filoeng. Kaha ’na ke ne ke thusoa ke barab’abo rōna ba nang le boiphihlelo, ke ile ka batlela Grace thuso. Ke ile ka bua le Marvin Holien, eo e neng e bile motsoalle oa lelapa la rōna ka nako e telele ’me a e-na le boiphihlelo ba ho sebetsa e le molebeli ea tsamaeang. Ke ile ka re: “Grace o sa le monyenyane ’me ha a na boiphihlelo. Na ho na le motho eo u nahanang hore a ka sebetsa le eena ka nakoana e le hore a mo koetlise?” O ile a re: “E, o teng. Edna Winkle ke pula-maliboho eo e leng khale a li bona, ’me a ka mo thusa haholo.” Hamorao ha Grace a bua ka Edna o ile a re: “O ne a etsa hore ke phutholohe ha ke fihla malapeng a batho, a tseba ho bua le batho ba hanyetsang ebile o ile a nthuta ho mamela beng ba matlo e le hore ke tsebe ho bua se loketseng. O ile a mpha thuso eo ke neng ke hlile ke e hloka!”